钦定古今图书集成/明伦汇编/宫闱典/第116卷 > 刘永年
## 钦定古今图书集成/明伦汇编/宫闱典/第116卷 > 刘永年

按《宋史外戚传》：“永年，从德子，字君锡。生四岁，授内殿
崇班，许出入两宫。仁宗使赋《小山诗》，有‘一柱擎天’之
语，帝误投金杯瑶津亭下，戏谓左右曰：‘能取之乎’？永
年一跃持之而出。帝拊其首曰：‘奇童子也’。常置内中，
年十二始听出外。累迁廉州团练使，为陕州都监。郭
邈山等为盗，永年密遣壮士夜渡河，杀其凶桀二十”
馀人，众遂散。迁钤辖。代还，召见，问破贼状，擢干办皇
城司，改单州团练使、永兴军路总管。契丹遣使来请
帝绘像，选副张昇报使。契丹以未得志，夜取巨石塞
驿门，众皆恐。永年素有力，手掷弃之，契丹惊以为神。
出知泾州，帝赐诗宠之。郡兵岁以香药为折支，三司
不时辇致。振武卒素骄，突入通判听事，请以他物代
给，讙哗语不逊。永年召至庭下数其罪，斩为首二人，
馀不敢动。同提举在京诸司库务，凡三除防御使，皆
为言者所论而寝。知代州，契丹取西山木积十馀里，
辇载相属于路，前守不敢遏，永年遣人焚之，一夕，尽
上其事，帝称善。契丹移檄捕纵火盗，永年曰：“盗固有
罪，然发在我境，何预汝事？”乃不敢复言。帝尝问御戎
策对合旨，书“忠孝”字以赐。英宗立，迁沂州防御使，复
知代州，历步军马军殿前都虞候、太原定州路副都
总管。王师征安南，永年请先士卒度富良江，取赋以
献，不许。迁邕州观察使、步军副都指挥使。卒，赠崇信
军节度使，谥曰庄恪。